Jhesus Maria. Mynen willygen denst myt formoge alles guden. Werdyge here meisster Pagel Schele, gude frunt, ik hebbe juw by Andres Jacobson alle bescheit screwen vnde juw sant rumeneye vnde iij hagenske laken, j tonne herink vnde an der ewentur so de bref inneholt. Jtem an juw forscrewen iij smale last bae, viij sakke neyen hoppen, in dat ander schipp iij smale last bage, iij sakke neyen hoppen vnde j last appel, noch ij last appel in neyen. Jtem alle myt marke*. Willet dyt alle entfangen to Mychgel Hardenbargh to kwemt in gude bewaringe, dat fordene ik alle tijd wor ik kan. Dysse scheppen loppen beydde to lyke af, vnse here Got late se wol faren, amen. Hir mede ik juw Gade dem heren bofele to synen denste, vnde seigget meisster vnde meisster Johan Petersen fele guder nach[t]. Gescrewen to Lubek in sondage na sunte Dyonysius dach int jar xvCxv. Hermen Bremer, borger to Lübeck. Adress: Dem werdygen vnde achtbaren heren meisster Pagel Schelen, dem prowest to Abo, sal dyse bref etc.